Diari Oficial de la Generalitat Valenciana


Sumari del DOGV 7842, del 02-08-2016 (2016/6327)

ACORD de 29 de juliol de 2016, del Consell, pel qual s'amplia el termini establert per a la presentació de les valoracions de danys a què es refereix l'Acord de 23 de juny de 2016, del Consell, pel qual es van iniciar les actuacions per a pal·liar els danys produïts pels incendis forestals ocorreguts a la Comunitat Valenciana els dies 15, 16 i 17 de juny de 2016.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7842

Data del DOGV
:   02-08-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/6327


Data del document
:   29-07-2016

Organisme emissor
:   Presidència de la Generalitat

Tipus de document
:   Acord

Anàlisi jurídica

ACORD de 29 de juliol de 2016, del Consell, pel qual s'amplia el termini establert per a la presentació de les valoracions de danys a què es refereix l'Acord de 23 de juny de 2016, del Consell, pel qual es van iniciar les actuacions per a pal·liar els danys produïts pels incendis forestals ocorreguts a la Comunitat Valenciana els dies 15, 16 i 17 de juny de 2016.   
 [2016/6327]  
El passat dia 23 de juny de 2016, arran dels incendis forestals ocorreguts els dies 15, 16 i 17 del mateix mes a la Comunitat Valenciana, es va posar en marxa un procés en el qual els municipis afectats disposaven d'un termini de 30 dies per a presentar les seues estimacions de danys, i això a fi que els serveis tècnics de la Generalitat avaluaren i estudiaren els procediments per a dur a terme les mesures procedents, determinaren els departaments competents i estimaren l'import global aproximat que calguera atendre pressupostàriament a càrrec del fons de contingència per a l'exercici 2016.  
  
 En aquests moments, nombrosos municipis entre els afectats s'han dirigit a la Direcció General de l'Agència de Seguretat i Resposta a les Emergències i han sol·licitat una ampliació del termini de presentació de la memòria de danys prevista en l'acord inicial, atés que, per la insuficiència de mitjans propis i en un marc de col·laboració entre diferents administracions, han sol·licitat suport tècnic a la Diputació de València, el qual ha sigut concedit però requereix un termini major a l'inicialment previst.  
D'acord amb l'anterior, i en virtut del que disposa l'article 28.c, en relació amb l'article 12.2, ambdós de la Llei 5/1983, de 30 de desembre, de la Generalitat, del Consell, i a proposta del president de la Generalitat, el Consell, en la reunió de 29 de juliol 2016,   
  
ACORDA   
  
Primer   
Ampliar 20 dies el termini inicialment previst en l'Acord de 23 de juny de 2016, del Consell, pel qual s'inicien les actuacions per a pal·liar els danys produïts pels incendis forestals ocorreguts a la Comunitat Valenciana els dies 15, 16 i 17 de juny de 2016, que passarà a ser de 50 dies, comptadors des de l'endemà de la seua publicació en el Diari Oficial de la Comunitat Valenciana, que va tindre lloc el 24 de juny de 2016, i això a fi que els municipis afectats pels referits incendis forestals puguen presentar les seues estimacions de danys, tant d'infraestructures i béns públics, com dels que hagen pogut patir les instal·lacions i infraestructures agràries, o d'altres sectors econòmics, així com dels possibles danys a béns mobles i immobles de persones físiques o jurídiques que no estigueren cobertes pel sistema d'assegurances.  
  
  
Segon  
El present acord, que produirà efectes des del dia en què es publique en el Diari Oficial de la Comunitat Valenciana, no té efectes econòmics, ja que aquests els acordarà el Consell després que els serveis tècnics de la Generalitat realitzen les valoracions oportunes a la vista de les estimacions de danys que presenten les respectives corporacions locals.  
  
  
Valencia, 29 de juliol de 2016.- La consellera secretària: Mónica Oltra Jarque.